आमतौर पर जातीय संगठनों का मंच राजनीतिक पार्टियां अगवा कर लेती है, मगर यहां ऐसा नहीं था। आजादी के साल ही बाबा साहेब भीमराव अंबेडकर के कहने पर त्यागमूर्ति रामलखन चंदापुरी ने जिस अखिल भारतीय पिछड़ा वर्ग संघ की स्थापना की थी, वह मंच स्थापना काल से लेकर अभी तक राजनीतिक पार्टियों के द्वारा इस्तेमाल होने से परहेज करते आ रही है। 27 अगस्त 2016 को भी दिल्ली के कंस्टीट्यूशनल क्लब में अखिल भारतीय पिछडा वर्ग संघ ने जो मंच तैयार किया था, उसके राजनीतिक मायने जरूर थे, मगर मंच किसी राजनीतिक पार्टी की मोहताज नहीं। यह मंच भारत की बहुलतावादी-बहुसंस्कृतिवादी रवायत की कोलाज रच रही थी। मंच पर दांए से थे हिन्दू महासभा के आर. एल. खन्ना, बौद्ध भंते ज्ञानकीर्ति, दिल्ली जामा मस्जिद यूनाइटेड फोरम के अध्यक्ष सैयद याहया बुखारी, बीच में थे सुप्रीम कोर्ट के पूर्व मुख्य न्यायाधीश केजी बालकृष्णन, उनके बगल में जमात-उल-उलेमा हिन्द के अध्यक्ष मौलाना आबिद कासिम और साथ में पिछड़ा वर्ग संघ के राष्ट्रीय उपाध्यक्ष डॉ. एम. ए. खान और राष्ट्रीय अध्यक्ष इंद्र कुमार सिंह चंदापुरी। ये सभी इकठ्ठा हुए थे रामलखन चंदापुरी और बाबा साहेब भीमराव अंबेडकर द्वारा शुरु की गयी पत्रिका ‘पिछड़ा वर्ग संदेश’ के चंदापुरी पर केंद्रित विशेष अंक के विमोचन के लिए। बांए पोडियम से महाराष्ट्र से आई पिछड़ा वर्ग संघ की अध्यक्ष सुनीता पाटिल जब यह बोल रही थीं कि मुसलमान, ओबीसी, एससी,एसटी ही भारत के मूल निवासी हैं, हम ही भारत के हुक्मरान हैं, तो लग रहा था कि दलित-बहुजनों और मुसलमानों का गठजोड़ अब बन कर रहेगा। यह गठजोड़ सारी सीमा को लांघ कर मुठ्ठी भर सवर्णवादी-हिन्दूवादी राजसत्ता की सदियों से आ रही इजारेदारी को अपदस्थ कर बहुलतावादी बहुजनों की वाजिब सत्ता कायम करके रहेगी। यह अकारण नहीं था कि सुनीता पाटिल भले बैकड्रॉप से दलित-बहुजन और मुसलमानों के गठजोड़ की अपील कर रही थी, मगर सामने हॉल में जो भीड़ थी उसमें भी इस गठजोड़ की प्रतीक उभर कर सामने आ रही थी। हॉल खचाखच अल्पसंख्यक महिलाओं, दलित महिलाओं और पिछड़े वर्ग के लोगों से भरा था।